શા માટે આંબેડકરજીનું ભારતના સંદર્ભમાં યોગદાન ફક્ત “બંધારણના ઘડવૈયા” તરીકે સીમિત કરી દેવાયું છે? અને જો એ એમનું શ્રેષ્ઠ યોગદાન છે જ તો એ યોગદાનને સમાજે સમજવાનો પ્રયત્ન કર્યો છે ખરો? બંધારણ-ઘડતરમાં કઈ એ બાબતો હતી કે જેણે તેમને ‘બંધારણના પિતા’નું બિરૂદ અપાવ્યું તે જાણવાની કે જણાવવાની ક્રિયાશીલતા સમાજના કહેવાતા બુધ્ધિશાળી વર્ગમાં જોવા મળતી નથી. બંધારણમાં ભારતને federation ન કહેતા union કહેવા ઉપર ભાર મુક્તા આંબેડકરજી, સુપ્રિમ કોર્ટને મૂળભૂત અધિકારોની રક્ષક તરીકે પ્રસ્થાપિત કરતા આંબેડકરજી કે કટોકટીની જોગવાઇઓ દ્વારા ભારતસંઘની અખંડિતતાને બરકરાર રાખવા દલીલ કરતાં આંબેડકરજીના તર્કને પામવાની કોશિષ સુધ્ધા થતી જણાતી નથી. ઊલ્ટાનું આંબેડકરજીના બંધારણનિર્માણના પ્રયત્નોની સામે કૃત્રિમ શંકા ઊભી કરવાના ભ્રષ્ટ ઈરાદાઓથી લખાતા સમાચારપત્રોના લેખો એ આજની ફેશન બનતા જાય છે. બંધારણમાંથી જ અભિવ્યક્તિની સ્વતંત્રતાનો મૂળભૂત અધિકાર મેળવીને તેની જ મદદથી બંધારણના આદર્શોનું સન્માન કરવાની બંધારણીય મૂળભૂત ફરજનું ઉલ્લંઘન કરવાની જાણે કે નવી પરંપરા કાયમ થઈ રહી છે.